ซีพีเอฟ อัด180ทำตลาดอาหารแช่งแข็ง
ซีพีเอฟ อัด180 ล้านบาท ชู20เมนูใหม่บุกตลาดอาหารพร้อมทานปี53
14 ม.ค. 2553

ซีพีเอฟ อัด180 ล้านบาท ชู20เมนูใหม่บุกตลาดอาหารพร้อมทานปี53 
นายสุพัฒน์ ศรีธนาธร รองกรรมการผู้จัดการอาวุโส ด้านการตลาด บริษัทเจริญโภคภัณฑ์อาหาร หรือ ซีพีเอฟ เปิดเผยว่า บริษัทจะใช้งบราว 180 ล้านบาททำตลาดอาหารแช่งแข็งพร้อมรับประทาน "ซีพี เรดดี มีล"ปีนี้ โดยเตรียมเปิดตัวสินค้ารายการอาหารใหม่ 10 เมนู และในกลุ่มอาหารแช่งแข็งไก่แปรรูป ราว 8-10 เมนู   ล่าสุดเปิดตัว 4 เมนูไลน์บะหมี่ คือ บะหมี่เป็ดย่างทรงเครื่อง บะหมี่เป็ดพะโล้ทรงเครื่อง บะหมี่เกี๊ยวกุ้งน้ำ และบะหมี่เกี๊ยวหมูน้ำ ซึ่งทดลองทำตลาดตั้งแต่เดือนพ.ย.ปี52 และได้ผลตอบรับดี และในช่วงกลางปีนี้ บริษัทจะพิจารณาเพิ่มงบการทำตลาดสินค้าเพื่อทำตลาดอาหารแช่แข็งพร้อมทานเชิงรุกในปีนี้ทั้งนี้บริษัทจะมุ่งทำตลาดแบบผ่านสื่อ(อโบฟ เดอะ ไลน์) และณ จุดขาย(บีโลว์ เดอะ ไลน์) เพื่อกระตุ้นยอดขาย และเข้าถึงกลุ่มผู้บริโภคมากขึ้น พร้อมใช้นักร้องศิลปินเอเอฟ2 “ว่าน ธนกฤต” มาเป็นพรีเซนเตอร์โฆษณาชุดใหม่ โดยจะออกอากาศในวันที่ 15 ม.ค.นี้ พร้อมเตรียมแจกสินค้าพรีเมียมกว่า 2แสนชิ้น และทำกิจกรรมเกมส์ออนไลน์ ผ่านเว็บไซต์ ซีพีแบรนดไซต์ ดอต คอม 
 ปัจจุบันผลิตภัณฑ์ซีพี เรดดี มีล ครองส่วนแบ่งตลาดอันดับ1 สัดส่วน 37% ในช่องทางร้านค้าปลีกสมัยใหม่ ไม่รวมร้านค้าสะดวกซื้อ เซเว่นอีเลฟเว่น และซีพีเฟรชมาร์ท แบรนด์เอสแอนด์พี สัดส่วน 23% แบรนด์พรานทะเล 11% และอื่นๆรวมกัน สัดส่วน 29% จากมูลค่าตลาดรวมช่องทางนี้ราว 500 ล้านบาท 
ส่วนตลาดรวมอาหารแช่แข็งพร้อมทานในปีที่ผ่านมาอยู่ที่ 1,500  ล้านบาท มีอัตราเติบโต8-10% จากตลาดรวมอาหารแช่แข็งอยู่ที่ 5,000 ล้านบาท เติบโต10% โดยแบรนด์ซีพี ครองส่วนแบ่งตลาดรวม 29% ในปีที่ผ่านมา และในปีนี้ตั้งเป้าส่วนแบ่งตลาดเพิ่มเป็น 35% จากภาพรวมเศรษฐกิจดีขึ้น